次韻和永叔對雪十韻
作者：梅堯臣
朝代：宋

paragraphs: 紛紛何亂目，凜凜自開門。
著莫風難定，侵凌物已繁。
裝成新樹色，遮盡古苔痕。
冷入梁王苑，清乘衛國軒。
欺貧凍蓬蓽，增險想轘轅。
小隙皆能及，洪爐逼不溫。
雲衣隨處積，水甲等閒屯。
團戲爲丸轉，堆雕作獸蹲。
豈愁空破履，幸喜有清樽。
誰問諸公子，高樓與後園。